amanoisuno/poet huggingface dataset:
尋詩 方岳
蹇馿踏雪灞橋春，畫出茅茨野水濱。纔見梅花詩便好，梅花却是定詩人。
次韻趙尉梅句  其一 方岳
冰雪之晨草木屯，南枝亦有未招魂。一愁泥就孤山骨，正恐詩談太不根。
次韻趙尉梅句  其二 方岳
疎花不受世間寒，得聖之清自可餐。今日湖山人已朽，何如茅屋雪中看。
雪中 方岳
行纏不了醉生涯，空宿沙頭賣酒家。最是曉寒吟未穩，雪深無面見梅花。
次韻李山窗 方岳
一船明月秋江冷，曾與梅花有約來。誰喚雪溪回短棹，寧孤何遜莫孤梅。
閒居無與酬答因假庭下三物作 桃諷梅 方岳
不肯春風時世粧，歲寒崖谷倚冰霜。人間亦有知香者，盍遣一枝橫出牆。
閒居無與酬答因假庭下三物作 梅謝桃 方岳
下欲成蹊春已殘，雨紅猶自有人看。極知不與君同調，但守平生一點酸。
閒居無與酬答因假庭下三物作 梅問竹 方岳
一壑烟寒孰與娛，橫斜影對此君臞。風饕雪虐轉强項，惟我與君其是夫。
閒居無與酬答因假庭下三物作 竹答梅 方岳
不隨桃李共爭春，猶作疎花向世人。聳壑未妨吾獨步，要看晚節玉璘珣。
書趙相公梅卷 方岳
一梢兩梢曉灘月，三花五花暮江雪。春風到手眼生寒，烟水村深有茅蕝。
次韻酬奚兄  其一 方岳
亦笑詩書記姓名，到頭爲祟若爲情。漢家禮樂今塵土，不欠當時魯兩生。
次韻酬奚兄  其二 方岳
但得梅花過一冬，那須聖酒送文窮。揚州不見梅花面，莫是何郎句未工。
昭儀春浴 方岳
紅薇滴露護輕寒，微鬢香絲卸玉鸞。只道春風庭掖秘，外間已作畫圖看。
貴妃夜遊 方岳
鳳鞾又上玉花驄，恩在君王一笑中。三十六宮瑶草碧，不知多少恨春風。
浄明齋 方岳
山徑留雲雨未乾，松聲長共澗聲寒。青鞋莫踏蒼苔破，借與秋厓半日看。
次韻菖蒲 方岳
瓦盆猶带澗聲寒，亦有詩情几硯間。抱石小龍鱗甲老，夜窗雲氣故斑斑。
貸錢買牡丹屏 方岳
作券西家貸子錢，略容書卷識春妍。杜陵婦忍長貧面，誇與樵青亦自賢。
宿不老山  其一 方岳
未必催租能辦詩，不妨扶老上烟霏。彭仙一去夜壇冷，老鶴不歸雲自飛。
宿不老山  其二 方岳
借得松風一覺眠，旋燒枯葉煮山泉。人間蟻蛭王侯夢，不到梅花紙帳邊。
得祠  其一 方岳
十年夢不到清都，雲滿寒簑雪滿顱。一片青山一黄犢，底須更著舊稱呼。
得祠  其二 方岳
石床散髮灑松風，安用黄冠累此翁。但喜太平今有象，漁樵亦在萬幾中。
汪運幹餉酒  其一 方岳
長鬚手挈一壺酒，問識浣花工部無。簑笠荷鋤烟雨外，再三不信是耕夫。
汪運幹餉酒  其二 方岳
酒吾甚愛徑須醉，快洗平生老瓦盆。中有筆峰能畫我，一牛橫笛過孤村。
自嘲 方岳
耕雨雖微負郭田，卧雲不用買山錢。春簑健犢寧無語，又寫前銜見集賢。
被劾  其一 方岳
鹿走山林儘自娛，寧知性命繫庖厨。一盃羹足爲奇貨，野弋山漁何處無。
被劾  其二 方岳
誰將物命作勤渠，黄雀頭行萬里餘。每爲世情三太息，不知吾亦是苞苴。
報旱 方岳
將軍此腹忍饑慣，時事乃爾當何如。百骸受病憊甚矣，微此一脈民其魚。
貓歎 方岳
雪齒霜毛入畫圖，食無魚亦飽於菟。床頭鼠輩翻盆盎，自向花間捕乳雛。
次韻程兄投贈  其一 方岳
北里南鄰盡往還，那知有客住雲間。相過肯作鄉人面，問訊春溪兩岸山。
次韻程兄投贈  其二 方岳
知無燕頷可封侯，索米長安亦强留。輸與鱸肥菰葉滑，吳中風味老孤舟。
次韻趙尉 方岳
世於吾道轉崎嶇，是與非耶一子虛。借得祁山兩間屋，一間分與月明居。
別子才司令 方岳
不如意事常八九，可與語人無二三。自識荆門子才甫，夢馳鐵馬戰城南。
簡徐宰  其一 方岳
雨外茅茨黄葉村，老農相語一燈昏。山深未識新官姓，但說無人夜打門。
簡徐宰  其二 方岳
自織春簑學治田，山寒辛苦不逢年。摩挲此腹何時飽，黄犢夕陽相對眠。
簡徐宰  其三 方岳
西山有蕨北山薇，荷雨鋤烟不療饑。但得縣官如卓魯，此言只恐未曾知。
簡徐宰  其四 方岳
俗吏相傳作縣難，及民那有一分寬。聞君猶逮從諸老，說到民貧鼻亦酸。
受誥口號  其一 方岳
歸我南山老不遭，孟亭幾夢赭黄袍。强渠枉費平生力，不直君王一字褒。
受誥口號  其二 方岳
雪寒月瘦鬢成絲，緣底天家聖得知。從此江山儘驅使，小民奉敕遣吟詩。
元英先生家鸕鷀步當文正時其裔孫楷登進士贈之詩云唐家三百年冠蓋誰有詩書到遠孫予家自嚴徙徽而譜系遠矣因覽石刻次韻左方 方岳
唐人猶有故家存，山裏鸕鷀步下村。宗派儻容詩嗣續，橫枝吾亦是兒孫。
贈寫照吳生  其一 方岳
山須未壓稜層骨，詩不能平磊磈胸。煩畫雪溪詩意思，梅花蒼石一橫筇。
贈寫照吳生  其二 方岳
幾人堪畫麒麟閣，萬事不如鸚鵡盃。只謂故吾詩瘦耳，寒沙鷗鷺莫驚猜。
題刊匠圖書冊 方岳
黄金漢鼎青錯落，綠玉秦璽紅屈蟠。龍翔鳳翥入刀筆，寶晉山林風月寒。
次韻葉宗丞湘梅  其一 方岳
雙娥灑泣凝春竹，粉落脂殘不忍粧。開作疎花寄幽獨，雪中仍作楚騷香。
次韻葉宗丞湘梅  其二 方岳
庾嶺以南非楚産，離騷不載亦堪嗟。行吟儻見靈均否，且與辛夷定等差。
贈談命蘇秦 方岳
一蓑牛背飽看山，扣角前岡烟雨寒。客自縱橫三尺觜，與吾烟雨不相干。
書手實簿 方岳
隨緣常住薄於秋，不了鍾魚粥飯頭。歎息結繩人遠矣，例教吾負剡籐羞。
部索印紙 方岳
瀑澗茶烟雪屋燈，亂家更入亂雲層。老僧今已倦行脚，不用維那喫飯憑。
贈算數汪生  其一 方岳
十年不讀床頭易，山雨鳴蓑爲口忙。行矣公無落吾事，水田漠漠正移秧。
贈算數汪生  其二 方岳
貂蟬勳業麒麟畫，自有夔龍向上人。數本不爲吾輩設，風烟之句水雲身。
堪笑  其一 方岳
堪笑平原血濺衣，但知忠義未知機。命懸鬼貌千秋事，年及懸車自不歸。
堪笑  其二 方岳
堪笑蕭生入受遺，八年師傅不相知。偶離廷尉癡如昨，直等朱游和藥罙。